**Dôvodová správa**

**Všeobecná časť**

Vzhľadom na zmeny vyplývajúce z pristúpenia Bulharska a Rumunska k EÚ dňa 1. januára 2007 je potrebné zákonnou formou upraviť oblasť vzájomného uznávania kvalifikácií získaných v členských štátoch EÚ ako neodmysliteľnej súčasti pravidiel voľného pohybu osôb.

S požiadavkou zmeny legislatívy v oblasti vzájomného uznávania získaných kvalifikácií v rámci EÚ v súlade so smernicou Rady, upravujúcej vybrané smernice v oblasti voľného pohybu osôb z dôvodu pristúpenia Rumunska a Bulharska boli jednotlivé členské štáty oboznámené dňa 1. decembra 2006 na pracovnom rokovaní v Bruseli. Doplnením ustanovení o Bulharsku a Rumunsku sa umožní osobám, ktoré hodlajú vykonávať zdravotnícke povolanie na území Slovenskej republiky podľa stanovených pravidiel uznať ich vzdelanie, čo je jednou z požiadaviek výkonu zdravotníckeho povolania v členskom štáte.

 Predkladaným návrhom zákona sa do právneho poriadku Slovenskej republiky transponuje smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb. Uvedenou smernicou sa doplnili a zmenili aj smernica Rady 93/16/EHS na uľahčenie voľného pohybu lekárov a vzájomného uznávania ich diplomov, osvedčení a iných dokladov formálnych kvalifikácií a smernica Rady 78/686/EHS o vzájomnom uznávaní diplomov, osvedčení a iných dokladov o formálnych kvalifikáciách zubných lekárov vrátane opatrení na uľahčenie efektívneho uplatňovania práva usadiť sa a slobody poskytovať služby.

 Súčasne sa v prílohe č. 3 upravujú aj názvy kvalifikácií v niektorých špecializáciách, ktoré boli v období od mája 2004 kompetentnými orgánmi členských štátov zmenené alebo doplnené.

 Navrhovaná právna úprava nezakladá zvýšený nárok na verejné financie a nemá vplyv na výdavky štátneho rozpočtu a rozpočtu samosprávnych krajov alebo obcí.

Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

**Doložka zlučiteľnosti**

**návrhu zákona**

**s právom Európskych spoločenstiev a právom Európskej únie**

1. **Predkladateľ návrhu zákona:** Vláda Slovenskej republiky

2. **Názov návrhu zákona:**

Vládny návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov

3. **Problematika návrhu zákona:**

1. je upravená v práve Európskych spoločenstiev

- v primárnom práve v čl. 3 ods. 1 písm. c), d) a h), čl. 18 ods. 1, čl. 39 a čl. 47 ods. 1 Zmluvy o založení Európskeho spoločenstva v platnom znení,

- v sekundárnom práve

 - v smernici Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb;

 - v smernici Rady 93/16/EHS z 5. apríla 1993 na uľahčenie voľného pohybu lekárov a vzájomného uznávania ich diplomov, osvedčení a iných dokladov formálnych kvalifikácií,

 - v smernici Rady 78/686/EHS z 25. júla 1978 o vzájomnom uznávaní diplomov, osvedčení a iných dokladov o formálnych kvalifikáciách zubných lekárov, vrátane opatrení na uľahčenie efektívneho uplatňovania práva usadiť sa a slobody poskytovať služby;

b) nie je upravená v práve Európskej únie

c) je obsiahnutá v judikatúre Súdneho dvora Európskych spoločenstiev napríklad v rozsudkoch C-69/96 až C-79/96 (spojené prípady), C-93/97, C-16/99, C-319/92, C-154/93 a C-204/01.

4. **Záväzky Slovenskej republiky vo vzťahu k  Európskym spoločenstvám a  Európskej únii:**

* 1. z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
	2. z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne prechodné obdobia,
	3. lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov: nie je určená
	4. informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: konanie nebolo začaté
	5. smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb, nie je prebratá zatiaľ v žiadnom právnom predpise.

5. **Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:** úplný

1. **Gestor (spolupracujúce rezorty):**

Gestorom časti týkajúcej sa uznávania dokladov o špecializáciách lekárov a zubných lekárov je Ministerstvo zdravotníctva Slovenskej republiky. Smernica mení a dopĺňa smernice ES, ktorých gestorom je Ministerstvo školstva Slovenskej republiky.

**Doložka**

**finančných, ekonomických, environmentálnych vplyvov,  vplyvov na zamestnanosť a podnikateľské prostredie**

**1. Odhad vplyvu na verejné financie**

Navrhovaná právna úprava nezakladá zvýšený nárok na verejné financie a nemá vplyv na výdavky štátneho rozpočtu a rozpočtu samosprávnych krajov alebo obcí.

**2. Odhad vplyvu na obyvateľov, hospodárenie podnikateľskej sféry a iných právnických osôb**

Navrhovaná právna úprava nebude mať negatívny vplyv naobyvateľov, hospodárenie podnikateľskej sféry a iných právnických osôb.

**3. Odhad vplyvu na životné prostredie**

Navrhovaná právna úprava nebude mať negatívny vplyv na životné prostredie.

**4. Odhad vplyvu na zamestnanosť**

Navrhovaná právna úprava nebude mať negatívny vplyv na zamestnanosť.

**5. Odhad vplyvu na podnikateľské prostredie**

Navrhovaná právna úprava nebude mať negatívny vplyv na podnikateľské prostredie.

Osobitná časť

**K Čl. I**

**K bodu 1:**

 Zoznam preberaných právnych aktov Európskych spoločenstiev a Európskej únie uvedený v prílohe č. 1 sa dopĺňa o novú smernicu.

**K bodu 2:**

 Vzhľadom na rozsiahle zmeny v doterajšej prílohe sa uvádza nové znenie prílohy č. 3, ktorá sa dopĺňa o kvalifikácie udeľované v Bulharsku a Rumunsku pre zdravotnícke povolania lekár, zubný lekár, čím sa dosiahne úplný súlad s právom EÚ v oblasti uznávania špecializácií lekárov a  zubných lekárov získaných v Bulharsku a Rumunsku a upravujú sa názvy kvalifikácií v  niektorých špecializáciách, ktoré boli v období od mája 2004 kompetentnými orgánmi členských štátov zmenené alebo doplnené.

**K Čl. II:**

 Dátum účinnosti zákona sa navrhuje s prihliadnutím na predpokladanú dĺžku legislatívneho procesu.

V Bratislave 21. februára 2007

**Robert F i c o, v. r.**

predseda vlády

Slovenskej republiky

**Ivan V a l e n t o v i č, v. r.**

minister zdravotníctva

Slovenskej republiky